Äänestykset
Puhemies
(PL) Esityslistalla on seuraavana äänestykset.
(Tulokset ja äänestysten kulkua koskevat yksityiskohdat: ks. pöytäkirja.)
Jean-Pierre Audy
(FR) Arvoisa puhemies, käytän työjärjestyksen 146 ja 148 kohdan nojalla puheenvuoron monikielisyydestä ja monikielisyyden heikkenemisestä Euroopan parlamentissa.
Käytän esimerkkinä sitä, ettei Euroopan komission työohjelmaa koskevaa päätöslauselmaa eikä tarkistuksia 19-28 ole vielä käännetty ranskaksi, vaikka kello on 12.40. Näin ollen pyydänkin teitä kiinnittämään huomiota monikielisyyden heikkenemiseen Euroopan parlamentissa. Sitä ei voida hyväksyä.
(Suosionosoituksia)
Puhemies
(PL) Kiitos huomiostanne. Pidämme tämän mielessä jatkossa ja kiinnitämme näihin asioihin huomiota. Kyse on hyvin tärkeästä asiasta.
